《题真仙岩》
宋代·贾遵祖

翰林以谪流夜郎，我亦何为涉此境。
生平山水债未了，宦游直度桂州岭。
牂牁江绕古融城，拂拭冠缨照清影。
举头忽见真仙岩，盘空攫拿势驰骋。
天教刻削无遗巧，不知斤斧谁手秉。
吻如蚀月丑虾蟆，枵腹穹窿宽一顷。
尸居龙见柱下史，宴坐似说常清静。
贯空石涧飞惊湍，两岸峡束垂机穽。
兹晨邂逅得胜践，身到中间发深省。
青牛昔过函谷关，我陪五老曾造请。
依然一念浩劫初，堕在尘埃官独冷。
童儿徐甲今何所，朝从南箕暮东井。
当时与我极绸缪，默而祷之意相领。
扶携腾上虚皇前，赐我金丹凌倒景。

作者简介：贾遵祖，字人逸，一作季承（《粤西金石略》卷九），原籍赵州，寓铅山（今江西铅山东南）。孝宗淳熙二年（一一七五）进士，累官知桂州。事见清同治《铅山县志》卷一二。